Dybbøl Mølle
Dybbøl Mølle, hollandsk vindmølle med galleri ved landsbyen Dybbøl vest for Sønderborg. Den nuværende mølle er opført som en kopi af en mølle der nedbrændte 1935 på grund af en kortslutning. Den første mølle på stedet var fra 1744 og bygget i træ. Den nedbrændte 1800 efter et lynnedslag. De næste to møller blev i de slesvigske krige, 1848-49 og 1864, begge ødelagt efter beskydning og genopført.
Ved genforeningen i 1920 blev møllen overdraget til en selvejende institution, og driften bortforpagtet; dette ophørte 1990. I 1995 indrettede Museet på Sønderborg Slot udstillinger i kornmagasin og møllehus. I 2009 blev møllen gennemgribende renoveret.
Dybbøl Mølle har siden de slesvigske krige været et nationalt symbol. De fire faste udstillinger i møllen omhandler møllens historie, det danske og tyske nationale erindringssted, krigergrave og mindesmærker i Sønderjylland samt møllen og dens drift.
Møllen hører i dag under Museum Sønderjylland. Af museale grunde og i mindre målestok blev produktionen af rug- og hvedemel genoptaget i april 2013.